ইম্ফাল, এপ্রিল ১৯ : রাজর্ষি ভাগ্যচন্দ্র কালচারেল ফাউন্দেসন মণিপুরগী মীৎয়েং মখাদা মণিপুরগী অরিবা আর্ট ফোর্মশিংবু বাংলাদেশকী মীয়ামদা নিংথিনা নিয়ম চুম্না খঙহল্লুনবগীদমক বাংলাদেশকী সিলেটতা নুমিৎ ১০নি চুপ্না পাঙথোক্কদবা ৱার্কশোপ কাম প্রোডাক্টশনদা শরুক য়ারুনবা তোঙান তোঙানবা আর্ট ফোর্মশিংগী মরমদা নিংথিনা খঙলবা আর্টিষ্টশিং য়াওনা পুন্না মীওই ৩২ না শাবা টিম অমা ঙসি বাংলাদেশকীদমক ইম্ফাল থাদোকখ্রে।
 বাংলাদেশকী সিলেটতা লৈবা একাদেমি ফোর মণিপুরী কালচার এন্দ আর্টস, এমকা অমসুং রাজর্ষি ভাগ্যচন্দ্র কালচারেল ফাউন্দেসন মণিপুর অনিনা পুন্না খুৎশম্নদুনা পাঙথোক্কদৌরিবা নুমিৎ ১০নিগী ওইবা ৱার্কশোপ কাম প্রোডাক্টসন অদুদা মণিপুরদা লৈবা তোঙান তোঙানবা আর্ট ফোর্মশিংগী অখং অহৈ এক্সপার্টশিংনা বসন্ত রাস, পুজা, অরাংফম, পোৎলোই, মোইবুংনচিংবা কয়াগী মরমদা ৱা ঙাংবগা লোয়ননা তাকপীগনি।
 বাংলাদেশতা পাঙথোক্কদৌরিবা ৱার্কশোপ কাম প্রোডাক্টসন অসিগী মতাংদা রাজর্ষি ভাগ্যচন্দ্র কালচারেল ফাউন্দেসন মণিপুরগী স্পোক্সপার্সন তখেল্লম্বম ইরাবোতনা হায়, রাজর্ষি ভাগ্যচন্দ্র কালচারেল ফাউন্দেসন মণিপুরনা রাজর্ষি ভাগ্যচন্দ্রনা লৈখিদবগী চহী ২২৪ শুবগী নিংশিং পালন থৌরম পাঙথোক্তুনা লাক্লিবা অসিগী শরুক অমা ওইনা সিলেটতা লৈবা একাদেমি ফোর মণিপুরী কালচারেল এন্দ আর্টসনা হায়জরকপগী মতুংইন্না বাংলাদেশতা লৈরিবা মণিপুরীশিংনা পাঙথোক্লিবা অদুগা ইরমদম অসিদা পাঙথোক্লিবা আর্ট ফোর্মশিংগী মরক্তা মান্নদবা খেন্নবা কয়া লৈরিবা অদু চুমথোক্তুনা নিয়ম চুম্না পাঙথোক্নবা হোৎনবগীনি।  ৱার্কশোপ কাম প্রোডাক্টসনগী খুত্থাংদা পাঙথোক্কদৌরিবা থৌরম অসিনা বাংলাদেশকী মীয়ামদা চাওনা কান্নবা পীবা ঙমগনি হায়না ইরাবোতনা ফোঙদোকখি।
 সিলেটতা পাঙথোক্কদৌরিবা ৱার্কশোপ অসিগী প্রদাক্টসন ওইনা এপ্রিল ২৩ দা বসন্তরাস পাঙথোক্কনি।  লোয়ননা খোংজোমলানদা লৈখিদ্রবা মণিপুরগী অথৌবশিংবু নিংশিংবা ওইনা ইন্দো-বাংলা অনিনা পুন্না তর্পননচিংবা কৎপগী থৌরম অমসু পাঙথোক্কনি হায়রি। 